钦定古今图书集成/明伦汇编/交谊典/第072卷 > 《送薛大信归临晋序》吕温
## 钦定古今图书集成/明伦汇编/交谊典/第072卷 > 《送薛大信归临晋序》吕温

先师曰：“益者三友，吾能得之，岂惟直谅多闻而已，可
以旁魄天人。谈尧舜之道，则有吾族兄皋；可以根本
性情；语颜夷之行，则有太原王师简；可以发扬古训；
论三代之文，则有河东薛大信。此三君子，或道以乐
我，或行以约我，或文以博我，遭时则有光，遁世则无
闷。其为益也，不亦大乎！”大信与予最旧，始以孝弟馀
力，皆学于广陵之灵岩寺，云卷其身讨论数岁，常见
大信，述作必根乎六经，取《礼》之简，《乐》之易，《诗》之比兴，
《书》之典刑，《春秋》之褒贬，大《易》之变化，错落混合，峥嵘
特立。不离圣域，而逸轨绝尘；不易雅制，而瓌姿万变。
有若云起日观，尽成丹霞，峰折灵掌，无非峻势。皆天
光朗映，秀气孤拔，岂藻饰而削成者哉？圣上方欲观
人之文，润色鸿业，秉笔者如三光得天，每贺大信，有
其时矣。无何，余被乡曲之誉，赋于阙下，以文乖时体，
行失俗誉，再为有司所黜。此时大信亦与计偕，知机
全高，匣刃不试。昔赵杀鸣犊，仲尼临河而逝。予之见
黜，子亦逡巡。事虽不同，其所感一也。岁八月，以岵屺
之恋，告予于归。予思古人出处有赠，乃语之曰：“吾闻
贤者志其大者，文为道之饰，道为文之本。专其饰则
道丧，反其本则文存。且使不存，又何伤矣？彼邦是尧
舜之遗俗，唐叔之所理，必有忠信如君者焉。问安之
暇，可与之处，琢磨仁义，浸润道德，考皇王治乱之迹，
求圣哲行藏之旨，达可以济乎天下，穷可以摅其光
明。无”为矻矻笔砚间也，行矣大信。苟非同志，勿失予
言。